Alboraia homenatja els grans esportistes de l'última temporada
18 de juliol de 2024

L'Ajuntament d'Alboraia ha rebut i homenatjat als grans esportistes locals de l'última temporada, joves i persones adultes que des de febrer han obtingut el títol de campió/na d'Espanya. En aquesta ocasió, són 5 persones que han aconseguit la màxima victòria en 5 modalitats diferents.

Layla Muty Nabrawi, Campiona d'Espanya de Jiu Jutsu, que ve de fer-se amb el Campionat d'Europa l'any passat; Marcel Galindo Monrós, Campió d'Espanya de Judo en el club Judokan Alboraia; Lina Alves Torralba, Campiona d'Espanya d'Halterofília i amb 4 competicions nacionals en el seu haver i dos rècords nacionals; Carol Rodríguez Lluch, Campiona d'Espanya de Gimnàstica Rítmica, amb el seu primer nacional individual; i Irene Fernández Albalá, Campiona d'Espanya amb la Selecció Valenciana Valenta Sub-12.

L'alcalde d'Alboraia, Miguel Chavarría, els ha entregat el reconeixement municipal en un acte en el qual els guardonats han explicat els seus entrenaments, anècdotes i, fins i tot, han animat a perseguir la passió es tinga l'edat que es tinga. En aquest sentit, Chavarría ha mostrat "l'orgull de tota Alboraia per tindre esportistes de la seua talla" i els ha remarcat que aquest reconeixement no és només per a ells i elles, sinó també "per a tot el municipi perquè sou ja referents per a xiquets, xiquetes i persones adultes".

Durant la trobada, s'ha fet menció especial al jove Vicent Engasa Martínez, Campió d'Espanya d'Hoquei en línia, que va obtindre el títol fa pocs dies; i a l'equip femení del Patacona Club de Futbol. A tots dos se'ls entregarà el seu reconeixement a la tornada de l'estiu.